Twee uit SA verban oor renosterhoring, ivoor | Maroela Media
Die ivoor en renosterhoring wat die twee Chinese op 29 Januarie 2017 in 'n sak in 'n restaurant in Houtbaai vergeet het (Foto: Valke)
Die twee Chinese mans wat Maandag deur die Valke se bedreigdespesies-eenheid in hegtenis geneem is nadat hulle 'n rugsak met renosterhoring, ivoor en hul paspoorte by 'n restaurant in Houtbaai vergeet het, is uit Suid-Afrika verban.
Kapt. Lloyd Ramovha, woordvoerder van die Valke, het gesê Bingchang Liao (24) en Jiawei Yang (27) het Donderdag in die Wynberg-landdroshof verskyn op aanklag van die onwettige besit van renosterhoring in ivoor.
Maroela Media het vroeër berig die twee het Sondagaand 'n rugsak met stukke verwerkte renosterhoring en ivoor by 'n restaurant in Houtbaai vergeet waar hulle geëet het. Hulle het Maandagoggend opgedaag op soek na die sak en is na die nabygeleë polisiestasie verwys waar die pakkie glo vir veiligheidsdoeleindes ingehandig is. Met hul aankoms by die polisiestasie is hulle op die plek in hegtenis geneem.
Die waarde van die ivoor en renosterhoring in die rugsak beloop net meer as R60 000.
Volgens Ramovha het die twee toeriste in die lig van die bewyse teen hulle besluit om 'n pleitooreenkoms met die staat aan te gaan. Hulle is gevolglik skuldig bevind op die aanklagte teen hulle en tronkstraf van vyf jaar opgelê wat vir vyf jaar opgeskort is. Elkeen moes ook 'n boete van R35 000 betaal, wat tussen die Wes-Kaapse natuurbewaringsraad en die batebeslagleggingsrekening verdeel sal word.
"Die twee is as ongewenste persone verklaar en dus verban om ooit weer die Republiek van Suid-Afrika binne te kom. Die hof het hulle beveel om onmiddellik die land te verlaat," het Ramovha gesê.
'Ons is hard geslaan', sê Afrikaanse sangeres ná derde tragedie
Vyf jaar vir vyf jaar opgeskort. Dit is geen afskrikmiddel vir die res nie. Mens kan nie anders as om te wonder wil hulle regtig die stropery stopsit nie?
Wat gaan met die Chinese aan nou word Donkies en leeus voor die voet afgemaai en geslag vir vel en liggaams dele.
Ek dink die boete is te min. Vir 'n dier wat besig is om uit te sterwe, kon hulle 'n groter boete gegee het. Die chinese het genoeg geld.
Waar is Trump met daai muur. Maar die Chinese het dan der jare terug in die geskiedenis self 'n wêreldberoemde muur gebou. Deesdae plunder hulle ander lande.
Ons reg stelsel is n skande. Die twee moes eers n paar jaar in die tronk gaan sit het en dan lewenslank uit die land verban gewees het. Absoluut belaglik.